དེ་ཡང་ཞོགས་པ་ཆུ་ཚོད་༧།༣༠ཙམ་ལ་བཞུགས་སྒར་ཕོ་བྲང་ནས་ཐེག་ཆེན་ཆོས་གླིང་དུ་ཆིབས་བསྒྱུར་གྱིས་བཞུགས་ཁྲི་རིན་པོ་ཆེར་༸ཞབས་སོར་འཁོད་མཚམས་བཀའ་སློབ་སྩལ་དོན།ལོ་ལྟར་མ་ཎི་དུང་སྒྲུབ་འཚོགས་ཀྱི་ཡོད་པ་རེད།དེ་རིང་འདིར་མ་ཎི་དུང་སྒྲུབ་ཀྱི་དབུ་ཚུགས་ཏེ་དེའི་སྒྲུབ་ཕྱོགས་སུ་སྤྱན་རས་གཟིགས་ཕྱག་བཞི་བའི་ཐོག་ནས་ཡིན་པ་ཡོད།སྔོན་མ་ངོས་རང་གིས་སྐབས་རེར་བྱིན་རླབས་བྱེད་ཀྱི་ཡོད་པ་རེད།འཆར་ཅན་ཕལ་ཆེར་ཡོང་ཐུབ་ཡོད་པ་མ་རེད།དེ་རིང་འདིར་སྤྱན་རས་གཟིགས་ཀྱི་རྗེས་གནང་ཞིག་བྱེད་དགོས་དྲན་བྱུང་།རྗེས་གནང་འདི་ནི་རིན་འབྱུང་བརྒྱ་རྩའི་ནང་ཡོད་པའི་སྤྱན་རས་གཟིགས་ཇོ་ལུགས་ཐུགས་རྗེ་ཆེན་པོ་གཙོ་འཁོར་གསུམ་ཅན་འདུམ་བདེ་བོ་ཡག་པོ་ཡོད་པ་རེད།དེར་བརྟེན་རྗེས་གནང་ཞིག་འདོན་དགོས་བསམ་པ་དྲན་བྱུང་།ངོས་རང་ཆུང་ཆུང་སྐབས་སུ་རིན་འབྱུང་བརྒྱ་རྩའི་རྗེས་གནང་དེ་སྟག་བྲག་རིན་པོ་ཆེའི་སྐུ་མདུན་ནས་ཐོབ་པ་རེད།སྤྱན་རས་གཟིགས་འདི་གའི་ཐོག་ནས་སྒོས་ཀྱི་བསྙེན་པ་དམིགས་བསལ་བྱས་ཡོད་མ་རེད་དེ་སྤྱན་རས་གཟིགས་ཕྱག་སྟོང་སྤྱན་སྟོང་དང་ངན་སོང་ཀུན་གྲོལ།དེ་བཞིན་༸གོང་ས་ལྔ་བ་ཆེན་པོའི་དག་སྣང་རྒྱ་ཆེན་ནང་གི་ལོ་ཀེ་ཤྭ་ར་ལྷ་དགུ་བཅས་ཀྱི་ཐོག་ནས་ངོས་ཀྱིས་མ་ཎིའི་བསྙེན་པ་ཕལ་ཆེར་ས་ཡ་གཅིག་གཉིས་ཤིག་བཏང་ཡོད་པ་རེད།མ་ཎི་འབྲུ་འབུམ་འབྲུ་འབུམ་བསགས་ནས་བསྙེན་པ་དགའ་རབ་ཕྱིན་ཡོད་པ་རེད།དེར་བརྟེན་དེ་རིང་འདིར་དེའི་རྗེས་གནང་ཞིག་བྱེད་དགོས་དྲན་པ་རེད།ཅེས་བཀའ་སློབ་སྩལ་རྗེས་ཆུ་ཚོད་༧།༤༠ཙམ་ལ་མི་མང་བྱིངས་ཀྱིས་མུ་མཐུད་མ་ཎི་བགྲངས་དགོས་པའི་བཀའ་ཕེབས་པ་དང་འབྲེལ་མགོན་པོ་གང་ཉིད་མཆོག་གིས་སྒྲུབ་ཞག་གནང་།